មន្ទីររៀបចំដែនដី ខេត្តពោធិ៍សាត់ អំពាវនាវដល់ម្ចាស់ក្បាលដី ចូលរួមគ្រប់៥ដំណាក់កាលក្នុងការចុះបញ្ជីដីធ្លី
Channel: Pursat Television
Date: 20/04/2020

លោក ឱន សុទ្ធា ប្រធានមន្ទីររៀបចំដែនដីនគរូបនីយកម្មសំណង់និងសុរិយោដីខេត្តពោធិ៍សាត់ បានអំពាវនាវដល់ប្រជាពលរដ្ឋជា ម្ចាស់ ក្បាលដី ស្ថិតក្នុងតំបន់វិនិច្ឆ័យភូមិស្តុកឃ្លោក  និងភូមិតាណៃ ឃុំអូរតាប៉ោង ស្រុកបាកាន  សូមមេត្តាសហការ ចូលរួមជាមួយមន្ត្រីក្រុមការងារ និងអាជ្ញាធរមូលដ្ឋានឱ្យបានគ្រប់៥ដំណាក់កាលក្នុងការចុះបញ្ជីដីធ្លីមានលក្ខណៈជាប្រព័ន្ធ ដើម្បីឲ្យដំណើរការទៅមានភាពរលូននិងតម្លាភាព។
 ការអំពាវនាវបែបនេះនៅពេលអញ្ជើញប្រជុំផ្សព្វផ្សាយប្រកាសកំណត់តំបន់វិនិច្ឆ័យ នាព្រឹកថ្ងៃទី២០ ខែមេសា ឆ្នាំ ២០២០ នៅវត្តវណ្ណៈសិរី ស្តុកស្តម ហៅវត្តស្តុកឃ្លោក ដែលមានប្រជា ពលរដ្ឋ តំណាងមេគ្រួសារបានមកចូលរួមស្តាប់ការផ្សព្វផ្សាយជាសាធារណៈ ឆ្លើយបំភ្លឺផ្នែក ផ្លូវច្បាប់ និងបំភ្លឺរាល់សំណួរ ចម្ងល់ដែល ទាក់ទងនិងការវិនិច្ឆ័យ ។ លោកឱន សទ្ធា បានបញ្ជាក់ថា ភូមិស្តុកឃ្លោក និងភូមិ តាណៃ ឃុំអូរតាប៉ោង ស្រុក បាកាន មានប្រជាពលរដ្ឋ៥៣៧គ្រួសារមានផ្ទៃដីសរុប ១២៦២ហិកតា ទាំងដីលំនៅដ្ឋាននិង ទាំងដីសម្រាប់កសិកម្ម ត្រូវចាប់ផ្តើម ប្រកាស តំបន់ វិនិច្ឆ័យ ក្នុងការចុះបញ្ជីដីធ្លីមានលក្ខណៈជាប្រព័ន្ធ ។ លោកបានជំរាបជូនថា អំពីនីតិវិធី ពាក់ព័ន្ធទៅនឹង ការវាស់វែងនិងចុះបញ្ជីដីធ្លីនោះ មាន៥ ដំណាក់កាលគឺ ១-ដំណាក់កាលត្រៀមរៀបចំកំណត់តំបន់ធ្វើការវិនិច្ឆ័យ ២-ប្រតិបត្តិការបច្ចេកទេស ៣-បិទប្រកាសផ្សាយជាសាធារណៈ រយៈពេល ១៥ថ្ងៃនូវឯកសារវិនិច្ឆ័យ ៤-សម្រេចលើឯកសារ និងទី៥-ការចេញវិញ្ញាបនប័ត្រសម្គាល់អចលនវត្ថុជូនដល់ប្រជាពលរដ្ឋជាម្ចាស់ក្បាលដី ។ ដំណាក់ កាលទាំង៥នេះគឺ ទាមទាឱ្យមានការចូលរួមព្រោះថា មុននឹងឈានចូលដល់ការចែកប័ណ្ណ ប្រជាពលរដ្ឋដែលជាម្ចាស់ក្បាលដីទាំងអស់ត្រូវបោះបង្គោលព្រំ បង្ហាញដី គំណត់ព្រំដីរវាងគ្នានិងគ្នា មានឯកសារដូចជាអត្តសញ្ញាណប័ណ្ណ សំបុត្រកំណើត សៀវភៅគ្រួសារ និងប្លង់ដី(ប្លង់ស្លាបមាន់) យកមកបង្ហាញដល់ មន្ត្រីក្រុមការងារដើម្បីបំពេញឯកសាជូន បើមិនមានឯកសារទេនោះក្រុមការងារមិនប្រគល់ប័ណ្ណថ្មីជូនឡើយ។ 
           លោក ផាយ ឡេង អភិបាលនៃគណអភិបាលស្រុកបាកាន បានលើកឡើងថា ទាំងគណៈកម្មការ ព្រឹទ្ធាចារ្យនិង បងប្អូនប្រជាពលរដ្ឋ គ្រប់ ក្រុមគ្រួសារដែលជាម្ចាស់ដី ស្ថិតក្នុងតំបន់វិនិច្ឆ័យ ត្រូវធ្វើការពិភាក្សាគ្នា រវាង ប្តី ប្រពន្ធ និង ឳពុក ម្តាយ ក្នុងការបែងចែក ការផ្ទេរ ឱ្យបានច្បាស់លាស់ អំពីប្រភេទទ្រព្យ បើមានទំនាស់ត្រូវដោះស្រាយ គឺមាន តែបងប្អូនជា ម្ចាស់ក្បាលដីនៅក្នុងមូលដ្ឋាននោះទេដែលបានដឹងអំពីប្រវត្តិដីនោះ គឺជារបស់ អ្នកណាពិតប្រាកដ។ លោក បានសំណូមពរដល់មន្ត្រីក្រុមការងារ គណៈ កម្មការរដ្ឋបាល ក្នុងតំបន់ធ្វើការវិនិច្ឆ័យ មេត្តាយកចិត្តទុក ដាក់បំពេញ ការងារឱ្យបានខ្ជាប់ខ្ជួន ព្រោះថានៅក្នុងមូលដ្ឋានមានព្រឺទ្ធាចារ្យ រដ្ឋអំណាច ភូមិ ឃុំ បានដឹងច្បាស់ភូមិសាស្ត្រទាំងនោះ ហេតុនេះត្រូវពន្លឿនក្នុងការ ចុះបញ្ជីដីធ្លីមានលក្ខណៈជាប្រព័ន្ធជូនប្រជាពលរដ្ឋបានចប់សព្វគ្រប់ទូទាំងប្រទេសត្រឹមឆ្នាំ២០២១នេះ។ ក្នុងនាមរដ្ឋបាលស្រុក លោកបាន អំពាវនាវ ដល់អាជ្ញាធរមូលដ្ឋាននិងប្រជាពលរដ្ឋនៅក្នុងតំបន់នេះ បន្តការផ្សព្វផ្សាយ ពីវិធានការ របស់ក្រសួងសុខាភិបាល ដើម្បីបញ្ជៀសនូវការឆ្លង រីករាលដាលនៃជម្ងឺកូវីដ១៩និងសូមឲ្យប្រជាពលរដ្ឋយើងទាំងអស់មានសុខភាពល្អ ជៀសផុតពីជម្ងឺដ៏កាចសាហាវនេះ រួមគ្នាគោរពច្បាប់ចរាចរណ៍ និងត្រូវ ចេះ អព្យាស្រ័យឲ្យគ្នាទៅវិញទៅមកក្នុងពេលបើកបរ ៕
ស្ងួន ឈឿន ពោធិ៍សាត់